Diari Oficial de la Generalitat Valenciana


Sumari del DOGV 7826, del 12-07-2016 (2016/5435)

Resolució de 23 de juny de 2016, de la Conselleria d'Habitatge, Obres Públiques i Vertebració del Territori, per la qual se sotmet a consultes i participació i informació pública, per un període de tres mesos, la proposta del Pla d'Acció Territorial d'Ordenació i Dinamització de l'Horta de València.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7826

Data del DOGV
:   12-07-2016

Secció del DOGV
:   V. ANUNCIS - C) ALTRES ASSUMPTES

Número del document
:   2016/5435


Organisme emissor
:   Conselleria d'Habitatge, Obres Públiques i Vertebració del Territori

Tipus de document
:   Resolució

Resolució de 23 de juny de 2016, de la Conselleria d'Habitatge, Obres Públiques i Vertebració del Territori, per la qual se sotmet a consultes i participació i informació pública, per un període de tres mesos, la proposta del Pla d'Acció Territorial d'Ordenació i Dinamització de l'Horta de València. [2016/5435]  
Antecedents  
El Pla d'Acció Territorial d'Ordenació i Dinamització de l'Horta de València, prèviament denominat Pla d'Acció Territorial de Protecció de l'Horta, té el seu primer acte de preparació de la tramitació amb l'emissió del document de referència per l'òrgan ambiental relatiu al document consultiu en data 4 de juny de 2008, als efectes del compliment de la Llei 9/2006, de 28 d'abril, sobre avaluació de determinats plans i programes en el medi ambient.  
Posteriorment, el Pla d'Acció Territorial i els seus documents ambientals, juntament amb el Pla de Participació Pública de l'Estudi de Paisatge, se sotmet a informació pública i consultes que s'inicia el 24 de juny de 2008 (DOCV 5790, 23.06.2008) fins al 31 d'octubre de 2008. Posteriorment s'amplia aquest termini fins al 22 de desembre (DOCV 5880, 28.10.2008).  
El Pla d'Acció Territorial de Protecció de l'Horta de València obté memòria ambiental favorable en data de 23 d'octubre de 2009, als efectes del compliment de la Llei 9/2006, de 28 d'abril, sobre avaluació de determinats plans i programes en el medi ambient.  
El Pla d'Acció Territorial de Protecció de l'Horta de València, amb tota la documentació territorial i ambiental, s'exposa al públic novament per un període de dos mesos (DOCV 6273, 24.05.2010), adaptat a la forma de projecte de decret del Consell, als efectes del compliment del Decret 24/2009 sobre tramitació de projectes normatius.  
El Pla d'Acció Territorial de Protecció de l'Horta de València, amb tota la documentació territorial i ambiental, s'exposa al públic novament per un període de dos mesos (DOCV 6299, 29.06.2010), adaptat a la forma de projecte de decret del Consell, als efectes del compliment del Decret 24/2009 sobre tramitació de projectes normatius, sense esgotar el termini anterior a fi d'esmenar errors de tramitació.  
S'amplia el període d'informació pública del Pla d'Acció Territorial de Protecció de l'Horta adaptat a la forma de projecte de decret del Consell, per un període d'un mes (DOCV 6333, 16.08.2010) a fi d'atorgar un major temps a tots els agents públics i privats per a la formulació de les seues al·legacions.  
En aquests moments, es reprén el Pla d'Acció Territorial, s'analitzen les al·legacions i es decideix actualitzar la documentació territorial pel temps transcorregut i els canvis legislatius en matèria d'ordenació del territori, urbanisme i paisatge, tot això amb la intenció de sotmetre novament el Pla d'Acció Territorial a participació i informació pública, una vegada consultat l'òrgan ambiental als efectes de validar el procediment que s'ha de seguir. La resposta de l'òrgan ambiental es produeix per mitjà d'un escrit de 23 de novembre de 2015, en el qual s'estableix que no adoptarà cap nou pronunciament i dóna validesa a la memòria ambiental emesa en data 23 d'octubre de 2009, si el pla no pateix modificacions substancials.  
Una vegada actualitzada la documentació, es considera pertinent sotmetre a informació pública el Pla d'Acció Territorial d'Ordenació i Dinamització de l'Horta de València, abans Pla d'Acció Territorial de Protecció de l'Horta, per un període de tres mesos Tot això d'acord amb la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Amb tots aquests antecedents.  
L'article 25.3 del Reial Decret Legislatiu 7/2015, de 30 d'octubre, pel qual s'aprova el Text Refós de la Llei de Sòl i Rehabilitació Urbana, en relació amb l'article 64 de la Llei 5/2014, de 25 de juliol, de la Generalitat d'Ordenació del Territori, Urbanisme i Paisatge, regulen la suspensió de l'ordenació o els procediments d'intervenció urbanística, entre els quals es troben els nous programes d'actuació i les llicències incompatibles amb les determinacions establides en el pla, en la zona afectada, i la duració d'aquesta suspensió. Resolc:  
  
Primer  
Sotmetre a consultes i participació i informació pública la proposta del Pla d'Acció Territorial d'Ordenació i Dinamització de l'Horta de València. El document esmentat està acompanyat de la documentació ambiental pertinent, l'estudi de paisatge i altres informes i estudis. Amb aquesta resolució es dóna inici també, de manera simultània i pel mateix termini, al període de consultes i participació i informació pública en matèria de paisatge.  
  
Segon  
El termini de consultes i participació i informació pública serà de tres mesos i començarà a comptar a partir de l'endemà de la publicació de l'anunci corresponent en el Diari Oficial de la Comunitat Valenciana, als efectes que el públic interessat puga examinar-lo i formular les observacions, les al·legacions i els suggeriments que estime pertinents.  
  
  
Tercer  
Ordenar la publicació de la present resolució en el Diari Oficial de la Comunitat Valenciana, en un periòdic de gran difusió a la província de València i en el tauler d'edictes dels ajuntaments de: Alaquàs, Albal, Albalat dels Sorells, Alboraia, Albuixech, Alcàsser, Aldaia, Alfafar, Alfara del Patriarca, Almàssera, Benetússer, Beniparrell, Bonrepòs i Mirambell, Burjassot, Catarroja, Emperador, Foios, Godella, la Pobla de Farnals, Llocnou de la Corona, Manises, Massalfassar, Massamagrell, Massanassa, Meliana, Mislata, Moncada, Museros, Paiporta, Paterna, Picanya, Picassent, Puçol, el Puig de Santa Maria, Quart de Poblet, Rafelbunyol, Rocafort, Sedaví, Silla, Tavernes Blanques, Torrent, València, Vinalesa i Xirivella.  
  
Quart  
Suspendre, en l'àmbit estricte del present Pla, l'aprovació de nous programes d'actuació i l'atorgament de llicències, en sòl urbanitzable i no urbanitzable, incompatibles amb les determinacions normatives d'aquest, des de la data de publicació de la present resolució.  
  
  
Cinqué  
La documentació podrà consultar-se els dies laborables, en horari de matins (09.00 hores a 14.00 hores), en els locals següents:  
- Subdirecció General d'Ordenació del Territori i Paisatge: ciutat administrativa 9 d'Octubre, torre 1, carrer de Castán Tobeñas número 77, 46007 València.  
- Servei Territorial d'Urbanisme de València: carrer de Gregori Gea, número 27, 46584 València.  
Així mateix s'habilitarà la seua consulta a través de l'enllaç següent de la pàgina web de la Conselleria d'Habitatge, Obres Públiques i Vertebració del Territori: http://www.habitatge.gva.es/va/horta.  
Les observacions, les al·legacions o els suggeriments podran formular-se a través dels mitjans electrònics habilitats en la web de la Conselleria d'Habitatge, Obres Públiques i Vertebració del Territori o en format paper a través dels registres públics i dirigits a la Subdirecció General d'Ordenació del Territori i Paisatge.  
  
València, 23 de juny de 2016. La consellera d'Habitatge, Obres Públiques i Vertebració del Territori: María José Salvador Rubert.